
ՏԵՂԵԿԱՆՔ

ՀՀ ԱՃԹՆ  բազմաշահառու խմբի(ԲՇԽ) կողմից ստեղծված «Մետաղական հանքարդյունաբերության իրավական, ընթացակարգային և ինստիտուցիոնալ բացերի, այդ թվում՝ արձանագրված ԱՃԹՆ զեկույցներում և վավերացման հաշվետվություններում, վերացման» աշխատանքային խմբի հանդիպման 
Կայացել է՝   18.09.26թ. | ժամը 16:00-17:30 | ՏԿԵ նախարարությունում
	Մասնակիցները՝
	
	Սեդա Հակոբյան        

Մարինե Գալստյան
	Ընդերքի վարչության ընդերքօգտագործման ոլորտի քաղաքականության մշակման բաժնի պետ, ՏԿԵՆ
Խորհրդական՝ կառուցվածքային ստորաբաժանումներում առանձին գործառույթներ համակարգող, ՇՄՆ

	
	
	Գեղեցիկ Բալյան                       
	Կառուցվածքային ստորաբաժանումներում առանձին գործառույթներ համակարգող, ԱՆ

	
	
	Գոռ Քոչարյան
	Հհաշվապահական հաշվառման և աուդիտորական գործունեության կարգավորման, հաշվետվությունների մշտադիտարկման վարչության ֆինանսական հաշվետվությունների մշտադիտարկման և աուդիտի կարգավորման բաժնի պետ, ՖՆ

	
	
	Ներսես Կարամանուկյան
	«ԱԳԱՊԵ» ՍՊԸ-ի տնօրեն, ԲՇԽ

	
	
	Սոնա Այվազյան


	«Թրանսփարենսի Ինթերնեշնլ հակակոռուպցիոն կենտրոն» հասարակական կազմակերպության գործադիր տնօրեն, ԲՇԽ 

	
	
	Արթուր Գրիգորյան
	«էկոլոգիական իրավունք» ՀԿ-ի Նախագահ, ԲՇԽ

	
	
	Լուսինե Մկրտչյան
	Հարկային վարչության կազմակերպման, դիտարկման և հսկողության վարչության պետի տեղակալ, ՊԵԿ

	
	
	Տարոն Նավասարդյան
	«ԶՊՄԿ» ՓԲԸ Կայունության գծով տնօրենի տեղակալ

	
	
	Կարեն Գասպարյան
	Ընդերքի վարչության պետ, ՏԿԵՆ

	
	
	Օլգա Աբովյան
	Հարկային վարչության կազմակերպման, դիտարկման և հսկողության վարչության բաժնի պետ, ՏԿԵՆ

	ՀՀ ՎԱ ԱՃԹՆ-ի քարտուղարություն`

	
	
	Հասմիկ Մանուկյան
	քարտուղարության ղեկավար, ազգային համակարգող 


Օրակարգ
Աշխատանքային խմբի անդամների կողմից ԱՃԹՆ-ի 1–6-րդ զեկույցներում արձանագրված մետաղական հանքարդյունաբերության ոլորտի իրավական և ընթացակարգային բացերի վերացման ճանապարհային քարտեզում ներառված աշխատանքների ամենաբարձր առաջնահերթություն ստացած աշխատանքների քննարկում։
Օրակարգային հարցերը․
1.    Հանքարդյունաբերության նպատակով հողի տրամադրման օրենսդրական փոփոխությունների փաթեթի քննարկում։
Օրենսդրական փոփոխությունների փաթեթը և դրանով հետապնդվող նպատակները  ներկայացրեց ՏԿԵՆ Ընդերքի վարչության պետ Կարեն Գասպարյանը՝  անդրադառնալով նախատեսվող հիմնական փոփոխություններին։ Նա ընդգծեց, որ փաթեթը դեռ մեկ անգամ ևս պետք է քննարկվի ՎԱ աշխատակազմում, որից հետո դրա վերջնական տարբերակը ընդունված գործընթացով կտրամադրվի ԱԺ՝ քննարկման և հաստատման համար:
ՏԿԵն ներկայացուցիչները նշեցին, որ օրենսդրական փոփոխությունների փաթեթի ներկա տարբերակը  տարբերակը տրամադրվել է աշխատանքային խմբին՝ բիզնեսի և քաղաքացիական հասարակության տեսակետները, ինչպես նաև հնարավոր դիտարկումներն ու առաջարկությունները ստանալու նպատակով։ Ներկայացված նյութի վերաբերյալ իրենց դիտարկումներով հանդես եկան աշխատանքային խմբի անդամներ Սոնա Այվազյանը, Արթուր Գրիգորյանը, Տարոն Նավասարդյանը, Ներսես Կարամանուկյանը, Սեդա Հակոբյանը, Հասմիկ Մանուկյանը: 
Քննարկման արդյունքներով որոշվեց, որ քանի որ փաթեթի վերջնական տարբերակը դեռ ավարտուն չէ, աշխատանքային խմբի՝ բիզնես և քաղաքացիական հասարակության խմբակցությունները ներկայացնող անդամները ԱՃԹՆ քարտուղարության միջոցով գրավոր  կներկայացնեն իրենց խմբակցությունների ընդհանրական կարծիքները՝  փաթեթի հետագա մշակման ընթացքում դրանք դիտարկելու և, ընդունելի լինելու պարագայում, ներառելու համար։ 
2.  Հանքարդյունաբերական ընկերությունների կողմից տարբեր hիմնադրամներին (այդ թվում հասարակական կազմակերպություններին), պետական և ՏԻՄ մարմիններին (նրանց կողմից իրականացվող ծրագրերին) տրամադրվող ֆինանսական հատկացումների թափանցիկության հարցի քննարկում։

Խնդիրը  ներկայացրեցին ՊԵԿ ներկայացուցիչ Լուսինե Մկրտչյանը և ԱՃԹՆ ազգային համակարգող Հասմիկ Մանուկյանը։

Նրանք տեղեկացրեցին, որ հասարակական կազմակերպությունների, այդ թվում՝ հիմնադրամների, հաշվետվողական ձևերը սահմանող օրենսդրական կարգավորման ՀՀ ՊԵԿ նախագահի  2020թ. թիվ 477-Ն հրամանի մեջ 2022–2023 թվականներին կատարվել են փոփոխություններ, որոնք ըստ հրամանի տեքստի՝  պետք է , որ լուծեն  խնդիրը, այն է՝ հիմնադրամների կողմից ստացվող հանրային միջոցները վերջիններս արդեն պետք է ներկայացնեն ըստ աղբյուրների, այսինքն ըստ առանձին ընկերությունների: Սակայն, ըստ նախնական ուսումնասիրության՝  հաշվետվություններում հիմնադրամները այդ աղբյուրների բացվածքը կարծես չեն ներկայացնում: Պատճառներից մեկը կարող է լինել հրամանի հավելված հանդիսացող  ուղեցույցում հստակ հրահանգների բացակայությունը:
Հ.Մանուկյանը մատնանշեց, որ ԱՃԹՆ 2025թվականի ազգային զեկույցի ներկայումս ընթացող աշխատանքներում հատուկ ուշադրություն կդարձնեն, որպեսզի զեկույցը կազմող անկախ խորհրդատուն՝ Գրանթ Թորնթոն ընկերությունը  զեկույցով ներկայացնի իր դիտարկումներն ու եզրահանգումները՝ հիմնադրամների կողմից ՊԵԿ-ի կայքում հրապարակվող հաշվետվությունների լրացման ճշգրտության վերաբերյալ: 

Քննարկումների արդյունքում որոշվեց, որ հարցին նորից կանրադառնան՝ վերը նշված Զեկույցի և դրանում արձանագրված եզրահանգումների հետ հետ ծանոթանալուց հետո: Այդ ժամանակ  աշխատանքային խումբը կքննարկի հետագա քայլերը՝ անհրաժեշտության դեպքում կարգավորումն առավել հստակեցնելու կամ հաշվետվությունների պատշաճ լրացման վերաբերյալ համապատասխան ուղեցույց մշակելու համար։ 
3. Պետական մասնակցության հետ կապված հարցեր
Հարցի վերաբերյալ պարզաբանումներ ներկայացրեց ՀՀ ֆինանսների նախարարության ներկայացուցիչ Գոռ Քոչարյանը։ Նա նշեց, որ բյուջեի հաշվետվության մեջ արտացոլված են պետության կողմից ստացված շահաբաժինները՝ բոլոր աղբյուրներից։

Քննարկման ընթացքում մասնակիցները առաջարկեցին Գ․ Քոչարյանին լրացուցիչ ուսումնասիրել և ճշտել, թե բյուջեի հաշվետվության մեջ արտացոլված շահաբաժինների ընդհանուր գումարից բացի՝ արդյոք ՀՀ ֆինանսների նախարարությունը տնօրինում է նշված ընդհանուր գումարի մանրամասն բացվածքին՝ ըստ շահաբաժինների աղբյուրների։

Նշվեց, որ համապատասխան տեղեկատվության առկայությունը հնարավորություն կտա այնուհետ ԲՇԽ-ի նիստի ընթացքում քննարկել պետության կողմից հանքարդյունաբերության ոլորտում իր մասնակցությունից ստացված շահաբաժինների վերաբերյալ տեղեկատվության հրապարակմանն ուղղված առաջարկները։

Քննարկման արդյունքում որոշվեց, որ Ֆինանսների նախարարության ճշգրտումից հետո, հարցը կներառվի  ԲՇԽ-ի առաջիկա նիստի օրակարգի մեջ։

4. Իրական շահառուների հայտարարագերում ներկայացված տվյալների ստուգման, տեղեկատվության արժանահավատության ապահովման վերաբերյալ օրենսդրական փաթեթի հարցը։ 

Հարցը ներկայացրեց  ՀՀ արդարադատության նախարարության ներկայացուցիչ Գեղեցիկ Բալայանը։ Նա տեղեկացրեց, որ իրական շահառուների վերաբերյալ օրենսդրական փոփոխությունների փաթեթ է մշակված, որը առայժմ շրջանառված չէ լիազոր մարմինների միջև: Սակայն Գ.Բալայանը բանավոր ներկայացրեց փաթեթով նախատեսվող հիմնական փոփոխությունները, մասնավորապես՝ իրական շահառուների հայտարարագրման ուշ կամ թերի ներկայացման  դեպքում համակարգի կողմից ինքնաշխատ եղանակով վարչական վարույթներ ստեղծելու օրենսդրական հնարավորությունը, ինչպես նաև ԱՆ Իրավաբանական անձանց պետական ռեգիստրի  գործակալության վրա հայտարարագրերի մեջ ներկայացված տվյալների արժանահավատության ստուգման ֆունկցիոնալ պարտավորության սահմանումը՝ ըստ հետագայում որոշվելիք ռիսկի գնահատման չափորոշիչների: 

Ընդգծվեց, որ վերջին դրույթը սկզբունքային փոփոխություն է հանդիսանում, քանի որ գործող իրավական կարգավորումներով  ԻՇ հայտարարագրերի տվյալների արժանահավատության մոնիթորինգի և վերահսկողության գործառույթ սահմանված չէ, և այն  որևէ լիազոր մարմնի  վերապահված  չէ:

Հարցի շուրջ քննարկմանը մասնակցեցին  ԱՃԹՆ ազգային համակարգող Հ. Մանուկյանը, ԲՇԽ անդամներ Ս. Այվազյանը, Ա.Գրիգորյանը, Ն.Կարամանուկյանը, աշխատանքային խմբի անդամներ Տ.Նավասարդյանը, ՏԿԵն ներկայացուցիչ Կ.Գասպարյանը:

Քննարկման արդյունքում որոշվեց սպասել փաթեթի պաշտոնական հրապարակմանը/ներկայացմանը, որից հետո աշխատանքային խմբի՝ բիզնես և քաղաքացիական հասարկության խմբակցությունները ներկայացնող անդամները ԱՃԹՆ քարտուղարության միջոցով գրավոր  կներկայացնեն իրենց խմբակցությունների ընդհանրական կարծիքները՝  փաթեթի հետագա մշակման ընթացքում դրանք դիտարկելու և, ընդունելի լինելու պարագայում, ներառելու համար։ 

